b'\n_START_ARTICLE_\nUna tragedia al cinematografo\n_START_SECTION_\nJuoni\n_START_PARAGRAPH_\nClaran mustasukkainen aviomies Antonio l\xc3\xa4htee seuraamaan vaimoaan kaupungille. Clara tapaa sattumalta elokuvateatterin edess\xc3\xa4 miespuolisen tuttavansa, ja Antonio luulee heid\xc3\xa4n menneen yhdess\xc3\xa4 elokuviin. Raivostunut aviomies yritt\xc3\xa4\xc3\xa4 tunkeutua elokuvasaliin ja kertoo teatterin johtajalle aikovansa tappaa vaimonsa. Elokuvateatterin johtaja keskeytt\xc3\xa4\xc3\xa4 n\xc3\xa4yt\xc3\xa4nn\xc3\xb6n ja kehottaa kaikkia pariskuntia, joiden omatunto ei puhdas, poistumaan takaovesta. Elokuvan p\xc3\xa4\xc3\xa4ttyess\xc3\xa4 paikalla on en\xc3\xa4\xc3\xa4 muutama katsoja.\n_START_SECTION_\nTuotanto ja restaurointi\n_START_PARAGRAPH_\nUna tragedia al cinematografo on yksi tuolloin viel\xc3\xa4 tuntemattoman Pina Menichellin Cinesille tekemist\xc3\xa4 lyhytelokuvista. Se on hauskasti toteutettu pikku vitsi, joka heijastaa aikansa k\xc3\xa4sityksi\xc3\xa4 elokuvateattereista moraalittomuuden pes\xc3\xa4paikkoina. Tarinan mukaan elokuva perustuu tositapahtumaan. Se sis\xc3\xa4lt\xc3\xa4\xc3\xa4 my\xc3\xb6s toisen, hienovaraisemman vitsin: Elokuvateatterin johtajana n\xc3\xa4hd\xc3\xa4\xc3\xa4n porvarillisiin vaatteisiin puettu Bruto Castellani, joka esitt\xc3\xa4\xc3\xa4 voimamies Ursusta teatterin seinill\xc3\xa4 mainostetussa Enrico Guazzonin elokuvassa Quo vadis? Voyeristist\xc3\xa4 vaikutelmaa korostaa teatterin valkokankaalla n\xc3\xa4ytetty mustasukkaisuusdraama._NEWLINE_Elokuvan hollanninkielisill\xc3\xa4 v\xc3\xa4liteksteill\xc3\xa4 varustettu versio on restauroitu Alankomaiden elokuvamuseossa. Restaurointi perustuu museon Jean Desmet -kokoelmassa s\xc3\xa4ilyneeseen s\xc3\xa4vytettyyn nitraattikopioon. Alkuper\xc3\xa4isest\xc3\xa4 166 metrin pituudesta on j\xc3\xa4ljell\xc3\xa4 152 metri\xc3\xa4.'